Jyväskylässä Viitaniemen uimarannalta löytyi viikonloppuna niin sanottuja ruuviansoja. Kaupungin tänään tekemässä tarkastuksessa uusia löydöksiä ei tehty. Ruuviansojen tekijää tai niiden rannalle kylväjää ei ole toistaiseksi saatu selville.

Sunnuntaina sosiaalisessa mediassa nousi esiin varoitus Viitaniemen uimarannalta löytyneistä ruuviansoista. Uimarit olivat löytäneet ruuveista ja muoviputkista kyhättyjä ansoja matalasta rantavedestä.

Aallot ovat voineet viedä ansoja syvemmälle ja niitä huuhtoutuu nyt pikkuhiljaa rantaan. Ylläpitohortonomi Tarja Ylitalo

Aiemmin vastaavanlaisia ruuviansoja on löytynyt Viitaniemen uimarannalta viime kesänä ja läheiseltä Tuomiojärven uimarannalta viime talvena helmikuussa. Ruuviansoja löytyi talvella jäältä kymmenittäin.

Viime kesänä poliisi katsoi, että esineet on tehty vahingoittamistarkoituksessa ja ruuviansoista käynnistettiin rikostutkinta. Tekijää ei ole saatu kiinni.

Poliisi tutkii tapausta edelleen ja on yhä kiinnostunut kaikista ruuviansoihin liittyvistä havainnoista. Poliisi olettaa, että ruuviansojen takana on nyt sama tekijä tai tekijät kuin aiemmillakin kerroilla.

Rikoskomisario Sami Salo Sisä-Suomen poliisilaitokselta toteaa, että tämäntyyppisistä teoista (vaaran aiheuttaminen tai pahoinpitelyn yritys) voidaan tuomita enimmillään jopa kahdeksi vuodeksi vankeuteen.

Ranta tutkitaan taas

Viitaniemen uimaranta on tarkastettu tänään ruuviansojen varalta kaupungin toimesta. Ansoja ei löytynyt lisää, mutta kaupunki jatkaa rannan tarkkailua. Jatkossa löytyneistä ruuviansoista kaupunki pyytää ilmoittamaan kaupungin nettisivujen palautekanavan kautta.

- Me käydään silmämääräisesti rannalta tutkimassa, että näkyykö siellä mitään. Ansojen rakenne on sen verran kevyt, että aallot ovat esimerkiksi voineet viedä niitä syvemmälle heti sirottelun jälkeen ja niitä sieltä huuhtoutuu pikkuhiljaa rantaan, toteaa Jyväskylän kaupungin ylläpitohortonomi Ylitalo.

Myös viime kesänä ranta tarkastettiin moneen kertaan.

- Heti sen jälkeen, kun ansoja ensimmäisen kerran löytyi, ranta sukellettiin ja tutkittiin uimaranta-alue ja niitä löytyi useamapia lisää. Kuukausi sen jälkeen löytyi taas yksi uusi uimarannan läheltä venelaiturin kohdalta ja silloin tilattiin taas sukeltaja ja laiturin ympäristö tutkittiin. Toivotaan nyt, että tämä uusin on yksittäistapaus.

Päivitetty klo 12.27 tieto, että ruuviansoja ei löytynyt tänään lisää kaupungin tekemässä tarkastuksessa

Päivitetty klo 13:52 poliisin kommentit asiasta